รายงานการกำกับดูแลกิจการของคณะกรรมการตรวจสอบ

คณะกรรมการบริษัทธนูลักษณ์ จำกัด (มหาชน)
ได้แต่งตั้งคณะกรรมการตรวจสอบพร้อมทั้งมอบหมายหน้าที่
และความรับผิดชอบตามที่กำหนดไว้ในกฎบัตรว่าด้วยคณะกรรมการตรวจสอบ ภารกิจที่สำคัญได้แก่
การสอบทานงบการเงิน กำกับดูแลให้มีระบบควบคุมภายในที่เหมาะสมและมีประสิทธิภาพ
มีการปฏิบัติงานที่โปร่งใส เป็นไปตามระเบียบของบริษัท และตามกฎหมายรวมทั้งข้อกำหนดต่าง ๆ
ของทางราชการที่เกี่ยวข้อง ดูแลไม่ให้เกิดความขัดแย้งทางผลประโยชน์
ตลอดจนการเสนอแต่งตั้งผู้สอบบัญชี

ในรอบปี 2547 คณะกรรมการตรวจสอบได้มีการประชุมรวม 12 ครั้ง
โดยได้สอบทานงบการเงินรายไตรมาส และงบการเงินประจำปี 2547
ให้ปฏิบัติตามมาตรฐานบัญชีตลอดจนดูแลให้มีการเปิดเผยข้อมูลอย่างครบถ้วนและเพียงพอ

สอบทานรายการเกี่ยวโยงและรายการที่อาจมีความขัดแย้งทางผลประโยชน์
รวมทั้งดูแลให้มีการเปิดเผยข้อมูลอย่างเพียงพอ
และให้มีการปฏิบัติการตามประกาศทางตลาดหลักทรัพย์แห่งประเทศไทย (ตลท.)

สอบทานระบบควบคุมภายในเพื่อประเมินประสิทธิภาพ และความเพียงพอของระบบงาน
พบว่ามีความเหมาะสมในการดำเนินธุรกิจอย่างมีประสิทธิผล

สอบทานการบริหารงาน และการดำเนินงานของบริษัท
และกิจการในเครือตามหลักการกำกับดูแลกิจการที่ดี 15 ข้อ ที่ทางตลท. ได้แนะแนวไว้
พบว่าบริษัทสามารถปฏิบัติตามเกณฑ์ที่กำหนดไว้อยู่ในขั้นที่น่าพอใจ

สอบทานรายงานการตรวจสอบภายในที่สำนักตรวจสอบภายในได้ดำเนินการไปในระหว่างปี 2547
ได้พบข้อบกพร่องบ้างแต่ไม่เป็นสาระสำคัญ

คณะกรรมการตรวจสอบได้พิจารณา และให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งให้ นายวิรัช อภิเมธีธำรง หรือนายชัยกรณ์ อุ่นปิติพงษา
แห่งสำนักงาน ดร. วิรัช แอนด์ แอสโซซิเอทส์ เป็นผู้สอบบัญชีบริษัท ในปี 2548

วันที่ 12 มีนาคม 2548

ในนามคณะกรรมการตรวจสอบ

(นายผดุง เตชะศรินทร์)

ประธานคณะกรรมการตรวจสอบ

10. การควบคุมภายใน

ในการประชุมคณะกรรมการบริษัท ครั้งที่ 1/2548 เมื่อวันที่ 24 กุมภาพันธ์ 2548
โดยมีกรรมการตรวจสอบทั้ง 3 ท่าน เข้าร่วมประชุมด้วย
คณะกรรมการบริษัทได้ใช้แบบประเมินความเพียงพอของระบบการควบคุมภายใน
และทำการซักถามข้อมูลจากฝ่ายบริหารแล้ว จึงทำการประเมินระบบการควบคุมภายในของบริษัท
ในด้านต่างๆ ได้ข้อสรุปว่า
บริษัทมีระบบการควบคุมภายในที่เพียงพอเหมาะสมกับสภาพการดำเนินงานในปัจจุบัน

ด้านองค์กรและสภาพแวดล้อม บริษัทมีการจัดโครงสร้างอำนาจหน้าที่ของคณะกรรมการ
ผู้บริหารและพนักงานไว้อย่างชัดเจน มีการจัดวางระบบป้องกันการใช้อำนาจหน้าที่ไปในทางมิชอบ
รวมตลอดถึงข้อกำหนดเกี่ยวกับจริยธรรมธุรกิจ จรรยาบรรณพนักงาน ให้แก่คณะกรรมการบริษัท
ฝ่ายบริหารและพนักงานไว้พึงปฏิบัติ ทั้งในกรอบของบริษัทและบริษัทย่อย
เชื่อได้ว่าสามารถป้องกันการนำทรัพย์สินของบริษัทไปใช้โดยมิชอบหรือโดยมีอำนาจไม่เพียงพอได้

ด้านการบริหารความเสี่ยง บริษัทมีการพิจารณาและประเมินปัจจัยความเสี่ยงของธุรกิจในด้านต่าง ๆ

พร้อมทั้งมีมาตรการป้องกันความเสี่ยงให้อยู่ในระดับที่เหมาะสมและสอดคล้องในแต่ละสภาวการณ์

ด้านการควบคุมการปฏิบัติงานของฝ่ายบริหาร
บริษัทมีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
พร้อมทั้งแบ่งแยกหน้าที่และความรับผิดชอบไว้
มีการกำหนดวิธีการเข้าทำธุรกรรมที่เกี่ยวโยงกันตามประกาศของตลาดหลักทรัพย์แห่งประเทศไทยไว้อย่างชัดเจนคณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

ด้านระบบสารสนเทศและการสื่อสารข้อมูล
บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป มีการนำ Software SAP
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศ

ในการประชุมคณะกรรมการและผู้ถือหุ้น
บริษัทมีการจัดส่งจดหมายเชิญประชุมพร้อมทั้งมีข้อมูลประกอบที่เพียงพอต่อการตัดสินใจ
ตามระยะเวลาที่กฎหมายกำหนด

ด้านระบบการติดตาม
บริษัทมีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมาย
หากมีความแตกต่าง
บริษัทมีการดำเนินการแก้ไขหรือปรับเปลี่ยนแผนการดำเนินงานให้ทันเวลาและเหมาะสมกับสถานการณ์
อีกทั้งมีการตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
และกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัทเพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทในด้านต่างๆ 5 ส่วนดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทตระหนักดีว่า ระบบการควบคุมภายในใดๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล